Torsten Schack Pedersen (V), 2026-02-18:
De fire havmiljøskibe »Gunnar Thorson«, »Gunnar Seidenfaden«, »Mette Miljø« og »Marie Miljø« udgør i dag kernen i havmiljøberedskabet.
Men det er vigtigt at holde for øje, at det nuværende havmiljøberedskab foruden de fire havmiljøskibe også består af Beredskabsstyrelsens lægtvandsfartøjer, marinehjemmeværnets fartøjer samt fartøjer i søværnet og miljøfly.
Kort sagt indsættes de forskellige fartøjer i det danske havmiljøberedskab på baggrund af søværnets farvandsovervågning og indrapportering om eventuelle olie- og kemikalieudslip i havet.
Det danske beredskab til forureningsbekæmpelse til søs er dimensioneret til at kunne håndtere udslip på op til 5.000 t i overensstemmelse med HELCOMs anbefalinger.
Hvis der måtte ske større udslip, vil der kunne trækkes på assistance fra internationale partnere i regi af HELCOM, Bonn- eller Københavnsaftalen, og flere private aktører indgår i det supplerende beredskab.
Såfremt en forurening rammer de danske kyster, findes der kommunale planer for håndteringen af en mulig olieforurening.
Det er en kendt problemstilling, at de nuværende havmiljøskibe er teknisk udfordrede på grund af alder og nedslidning.
Det medfører, at skibene ofte rammes af fejl og nedbrud med tilhørende behov for reparationer, der udfordrer skibenes bidrag til havmiljøberedskabet.
Som det fremgår af Rigsrevisionens beretning fra januar 2024, betyder det helt konkret, at vi i Danmark på nuværende tidspunkt ikke lever op til HELCOMs anbefalinger, herunder i forhold til responstid, grundet utilstrækkelig kapacitet og i forhold til bekæmpelse af visse typer af olie- og kemikalieforurening.
Partierne bag forsvarsforliget har med delaftale om en flådeplan under forsvarsforliget 2024-2033 af 22. april 2025 besluttet at anskaffe fire nye havmiljø- og minelægningsfartøjer til erstatning af de nuværende nedslidte havmiljøfartøjer.
De nye havmiljø- og minelægningsfartøjer opbygges med afsæt i de krav, der er til havmiljøberedskabet, så det danske havmiljøberedskab igen vil leve op til gældende national lovgivning og internationale forpligtelser, herunder HELCOMs anbefalinger. De nye havmiljø- og minlægningsfartøjer vil tilvejebringe en permanent og langsigtet løsning på havmiljøområdet. FMI planlægger i mellemtiden de bedst mulige eftersynsperioder af de nuværende miljøskibe for at opretholde den operative rådighed. Desuden vil forsvarsministeren og jeg tage initiativ til at belyse og drøfte mulighederne for fortsat at styrke havmiljøberedskabet i den mellemliggende periode.
Jeg er grundlæggende enig i, at der skulle have været handlet tidligere.
Jeg tror, den første kritik er helt tilbage fra 1996, så man må jo sige, at vi kollektivt her i Folketinget ikke har ageret i tide.
Men jeg er glad for, at nu er beslutningen truffet; nu vil der blive indkøbt nye skibe.
Den afdækning, der blev foretaget tilbage i 2024, bestod af en markedsundersøgelse, der tilvejebragte informationerne vedrørende konkrete løsningsmuligheder for leje og køb af eksisterende kommercielle fartøjer, men den afdækning viste, at der ikke var brugbare alternativer.
Men som jeg sagde i mit oprindelige svar, er det noget, som jeg sammen med forsvarsministeren igen vil afdække, altså om der er alternativer, som kan sættes ind i den mellemliggende periode, indtil de nye skibe bliver taget i anvendelse.